**Drømmestelen**, også omtalt som *Sfinksstelen* og annet, er en epigrafisk stele (steinplate med inskripsjoner) over farao Thutmose IV, farao fra 18. dynasti i oldtidens Egypt. Den ble reist mellom labbene på Den store sfinksen på Gizaplatået utenfor Kairo i Egypt i år 1401 f.Kr. det første året kongen regjerte. Som andre, tilsvarende innskrifter for herskere i Det nye riket i Egypt, hevder innskriften at farao hadde guddommelig legitimering til å herske.

Inskripsjonen
-------------

Stelen sett fra siden.
Relieffene og hieroglyfene på stelen forteller om en drømmevisjon som Thutmose hadde som ung prins. Under en jaktutflukt skal han ha sovnet i skyggen av sfinksen og fått et drømmesyn. I drømmen lovte guddommen Ra å gjøre ham til konge dersom han fjernet all ørkensanden som dekket sfinksen, vokteren til gravanlegget på Gizaplatået.

Etter at prinsen våknet opp fikk han fjernet sanden og malt kjempestatuen i gilde farger. Både restaureringen av sfinksen og teksten på Drømmestelen kan bli betraktet som propaganda på vegne av Thutmose. Thutmose IV var sønn av Amenhotep II, men var ikke kronprins eller Amenhoteps utpekte arvtaker. Det er mulig at Thutmose styrtet sin eldre bror for selv å gripe tronen og makten, og deretter beordret Drømmestelen for å sikre legitimitet for sitt uventede kongedømme.

Stelens historie
----------------

Drømmestelen er en rektangulær og vertikal steinplate, 360 cm høy, 218 cm bred og 70 cm tykk. Den øverste scenen, lunetten (fra fransk lunette, «liten måne») viser Thutmose IV til høyre og venstre som ofrer til den store sfinks. I oldtidens Egypt representerte sfinksen generelt, en løve med menneskehode, den kombinerte fysiske styrken til en løve med kongens jordiske makt.

Den store sfinksen ble i århundrenes løp på nytt dekket til av sand til kun hodet stakk opp, før den ble gravd fram igjen i løpet av 1800-tallet og stod helt fri i 1936. Stelen ble gjenoppdaget under utgravingsarbeider i 1817. De gammelegyptiske hieroglyfene ble først avkodet i 1822, på grunnlag av den berømte Rosettasteinen som ble funnet 1799.

Bilder
------

* Stelen foran brystet på sfinksen.  Foto: Chanel Wheeler, 2009Stelen foran brystet på sfinksen.  Foto: Chanel Wheeler, 2009
* Stelen er 70 cm dyp Foto: 2006Stelen er 70 cm dyp Foto: 2006
* Reproduksjon av stelen på Det egyptiske museum, KairoReproduksjon av stelen på Det egyptiske museum, Kairo
* Arkeologisk avtegning av inskripsjonene stelen Foto: 1849Arkeologisk avtegning av inskripsjonene stelen Foto: 1849

Se også
-------

* Thutmose IV
* Sfinksen i Giza

Referanser
----------

1. ↑  Shaw (2000), s. 254.
2. 1 2  «Sfinksen: Egypts sanddekkede gåte», *Historienet.no*
3. 1 2   Clayton, Peter (1994): Chronicle of the Pharaohs, Thames & Hudson Ltd, s. 113-114
4. ↑  «lunette (n.)», *Online Etymology Dictionary*
5. ↑   «Egyptian archaeologists find sphinx at Aswan temple», BBC News *17. september 2018*

Litteratur
----------

* Clayton, Peter (1994): *Chronicle of the Pharaohs*, Thames & Hudson Ltd
* Shaw, Ian; Nicholson, Paul (1995): *The Dictionary of Ancient Egypt*, The British Museum Press.

Eksterne lenker
---------------

(en) Dream Stele of Thutmosis IV – galleri av bilder, video eller lyd på Commons